
Etablering av interkommunale selskaper - IKS

1. Generelt
Interkommunalt samarbeid kan organiseres på flere måter. 

Interkommunale selskaper (IKS) er regulert ved egen lov av 29. januar 1999. Kun kommuner eller andre IKSer kan delta i selskapet. Hvis det er andre eiere enn kommuner, vil alternativet være å organisere selskapet etter reglene i aksjeloven.

Kommuneloven åpner også for å organisere kommunalt samarbeid etter bestemmelsene om vertskommunesamarbeid eller som interkommunalt samarbeid etter kommunelovens § 27.

Endringer i IKS-loven er under behandling i departementet etter at forslag til endringer har vært ute til høring. Dette notatet baserer seg på gjeldende lovbestemmelser. Notatet er ment å være en veileder til bruk ved vurdering og etablering av IKS. Notatet må kun oppfattes som en sjekkliste til hjelp i arbeidet. KS Bedrift kan bistå med nærmere veiledning og bistand i konkrete saker.

2. Forhold for utredning
Det vil ofte være nyttig for å skape en felles forståelse i de berørte kommunene at det først gjennomføres et utredningsarbeid hvor følgende punkter bør inngå:

· Mandat for arbeidet
· Kort beskrivelse av dagens ordninger (organisering, økonomi, personell m.v.)
· Krav og målsettinger til det nye selskapet
· Hovedoppgaver for det nye selskapet
· Vurdering av fordeler og ulemper ved valgt organisasjonsmodell
· Generelt om organisering og eierstyring
· Forholdet til reglene for offentlige anskaffelser
· Forhold knyttet til ansatte og fagforeninger samt plan for informasjon til og involvering av ansatte
· Offentlige reguleringer og kontakt med eventuelle tilsyn 
· Økonomiberegninger og behov for investeringer i det nye selskapet

Mange velger å etablere et interimsstyre eller en egen prosjektgruppe til å gjennomføre dette arbeidet, og som også får ansvaret for gjennomføring av nødvendige formaliteter i forbindelse med etableringen av selskapet. Det bør i denne forbindelse også utarbeides et eget budsjett for dette arbeidet. 

Mandat og budsjett for utredningsarbeidet må behandles i samtlige berørte kommuner.

3. Nødvendige vedtak ved etableringen
Etableringen av et IKS krever en rekke formelle vedtak med bakgrunn i lovens bestemmelser:
3.1 Selskaps- og eieravtale
Det må utformes en selskapsavtale som må vedtas av samtlige eierkommune. Lovens § 4 regulerer de forhold som må inntas i selskapsavtalen. Ut over dette kan det være forhold som eierkommunene ønsker å regulere i selskapsavtalen.

I noen IKSer utarbeides det i tillegg en eieravtale som nærmere regulerer forholdet mellom eierne og gir grunnlaget for eierstyringen av selskapet. Et IKS er ikke pliktig til å etablere en eieravtale. Bakgrunnen for at noen velger en struktur med både selskaps- og eieravtale er at en eieravtale er enklere å endre. En endring i en selskapsavtale krever behandling i samtlige eierkommuner, mens det kan fastlegges at endringer i eieravtalen kan besluttes i selskapets representantskap. 
3.2 Kommunenes eierandeler
Selskapsavtalen skal regulere eierkommunenes eierandeler.
3.3 Selskapets styrende organer
IKS-selskapers øverste myndighet utøves av representantskapet. Den enkelte eierkommune oppnevner selv sine representanter til representantskapet, jf. lovens § 6.

Selskapet skal i tillegg ha et styre som skal ha ansvaret for forvaltningen av selskapet. Det er representantskapet som velger styrets medlemmer, styrets leder og nestleder, jf. lovens § 10.

Ansattes rett til representasjon i styret er regulert i Forskrift om ansattes rett til representasjon i styrer for interkommunale selskaper (FOR-2014-06-20-852). En rekke mindre IKSer har tatt inn bestemmelser i selskapsavtalen om ansattes representasjon i styret også i de tilfelle at selskapet har for få ansatte til at denne forskriften kommer til anvendelse.
3.3 Øvrige forhold som tilligger representantskapet
IKS-selskaper har regnskapsplikt etter regnskapsloven og bokføringsplikt etter bokføringsloven. Årsbudsjett og økonomiplan skal vedtas av representantskapet, jf. lovens §§ 18 og 20. Likeledes skal selskapets regnskap og årsberetning fastsettes av representantskapet, jf. lovens § 27. 
Selskapet skal ha revisor som velges av representantskapet, jf. lovens § 28.
IKS-selskaper kan bare ta opp lån hvis dette er fastsatt i selskapsavtalen. Det vil da normalt være representantskapet som godkjenner et låneopptak etter innstilling fra styret.
Hvis selskapsavtalen har bestemmelser om valgkomite, oppnevnes denne normalt av representantskapet.
3.4 Konstituerende møte / registrering i Foretaksregisteret
I det konstituerende møtet i representantskapet må det fattes de vedtak som er nødvendig for å få selskapet registrert i Foretaksregisteret (samordnet registermelding).

4. Ansattes forhold
Normalt vil etableringen av et IKS medføre overføring av personell som er ansatt i en eller flere av eierkommunene. De fleste velger å gjennomføre dette etter reglene om virksomhetsoverdragelse i arbeidsmiljølovens kapitel 16 selv om dette i enkelte saker ikke er nødvendig etter lovens bestemmelser. Hvorvidt reglene om virksomhetsoverdragelse må følges, må baseres på en konkret vurdering i den enkelte sak. Det skaper imidlertid klare regler og bedre aksept for gjennomføringen å følge reglene om virksomhetsoverdragelse i alle tilfeller.

5. Øvrige forhold
Det er dessuten flere aktiviteter som må iverksettes av styre og daglig leder snarest etter etablering. Enkelte av disse oppgavene følger av loven, mens andre følger av normal forretningsdrift. Det vil som oftest være fornuftig at det utarbeides en detaljert arbeids- og tidsplan for dette:

· Utarbeide budsjett og årsplan
· Gjennomgang / etablering av IKT-systemer
· Avklare pensjons- og forsikringsforhold for ansatte
· Avklare forsikringsavtaler for selskapets virksomhet
· Avklare medlemskap i arbeidsgiverorganisasjon og forholdet til tariffavtaler
· Utarbeide eventuelle styringsdokumenter / instrukser som f.eks.:
Instruks for styret
Instruks for daglig leder
Instruks for valgkomiteen
· Utarbeide arbeidsreglement / personalhåndbok
· Utarbeide arbeidsrutiner og systemer
· Utarbeidelse av visuell profil, hjemmeside m.v.

